CELEX: 42011X1206(02)
Language: el
Date: 2011-12-06 00:00:00
Title: Κανονισμός αριθ. 28 της Οικονομικής Επιτροπής των Ηνωμένων Εθνών για την Ευρώπη (ΟΕΕ/ΗΕ) — Ενιαίες διατάξεις έγκρισης συσκευών ακουστικής προειδοποίησης και μηχανοκίνητων οχημάτων όσον αφορά τα ακουστικά τους σήματα

6.12.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 323/33
            
         Μόνο τα πρωτότυπα κείμενα της ΟΕΕ/ΗΕ έχουν νομική ισχύ δυνάμει του διεθνούς δημοσίου δικαίου. Το καθεστώς και η ημερομηνία έναρξης ισχύος του παρόντος κανονισμού πρέπει να ελέγχονται στην τελευταία έκδοση του εγγράφου που αφορά την κατάσταση προσχώρησης στους κανονισμούς της ΟΕΕ/ΗΕ, δηλαδή του εγγράφου TRANS/WP.29/343, το οποίο διατίθεται στο δικτυακό τόπο:
   http://www.unece.org/trans/main/wp29/wp29wgs/wp29gen/wp29fdocstts.html
   Κανονισμός αριθ. 28 της Οικονομικής Επιτροπής των Ηνωμένων Εθνών για την Ευρώπη (ΟΕΕ/ΗΕ) — Ενιαίες διατάξεις έγκρισης συσκευών ακουστικής προειδοποίησης και μηχανοκίνητων οχημάτων όσον αφορά τα ακουστικά τους σήματα
   Ενσωματώνει όλα τα έγκυρα κείμενα έως:
   Συμπλήρωμα 3 στην αρχική έκδοση του κανονισμού — Ημερομηνία έναρξης ισχύος: 28 Δεκεμβρίου 2000
   ΠΕΡΙΕΧΟΜΕΝΑ
   ΚΑΝΟΝΙΣΜΟΣ
   
               1.
            
            Πεδίο εφαρμογής
         Ι.   ΣΥΣΚΕΥΕΣ ΑΚΟΥΣΤΙΚΗΣ ΠΡΟΕΙΔΟΠΟΙΗΣΗΣ
   
               2.
            
            Ορισμοί
         
               3.
            
            Αίτηση για έγκριση
         
               4.
            
            Σημάνσεις
         
               5.
            
            Έγκριση
         
               6.
            
            Προδιαγραφές
         
               7.
            
            Τροποποίηση του τύπου της συσκευής ακουστικής προειδοποίησης και επέκταση της έγκρισης
         
               8.
            
            Συμμόρφωση της παραγωγής
         
               9.
            
            Κυρώσεις για μη συμμόρφωση της παραγωγής
         
               10.
            
            Παύση παραγωγής
         II.   ΑΚΟΥΣΤΙΚΑ ΣΗΜΑΤΑ ΓΙΑ ΜΗΧΑΝΟΚΙΝΗΤΑ ΟΧΗΜΑΤΑ
   
               11.
            
            Ορισμοί
         
               12.
            
            Αίτηση για έγκριση
         
               13.
            
            Έγκριση
         
               14.
            
            Προδιαγραφές
         
               15.
            
            Τροποποίηση τύπου οχήματος και επέκταση έγκρισης
         
               16.
            
            Συμμόρφωση της παραγωγής
         
               17.
            
            Κυρώσεις για μη συμμόρφωση της παραγωγής
         
               18.
            
            Ονομασίες και διευθύνσεις των τεχνικών υπηρεσιών που διεξάγουν τις δοκιμές έγκρισης, καθώς και των διοικητικών αρχών
         ΠΑΡΑΡΤΗΜΑΤΑ
   
               Παράρτημα 1 —
            
            Κοινοποίηση σχετικά με την έγκριση (την απόρριψη, την ανάκληση έγκρισης, την οριστική παύση παραγωγής ή την επέκταση της έγκρισης) για έναν τύπο συσκευής ακουστικής προειδοποίησης για μηχανοκίνητα οχήματα σύμφωνα με τον κανονισμό αριθ. 28
         
               Παράρτημα 2 —
            
            Κοινοποίηση σχετικά με την έγκριση (την απόρριψη, την ανάκληση της έγκρισης, οριστική διακοπή της παραγωγής ή την επέκταση της έγκρισης) τύπου οχήματος όσον αφορά τα ακουστικά σήματά του, σύμφωνα με τον κανονισμό αριθ. 28
         
               Παράρτημα 3 —
            
            
               
                           I.
                        
                        
                           Διαρρύθμιση του σήματος έγκρισης της συσκευής ακουστικής προειδοποίησης
                        
                     
                           II.
                        
                        
                           Διαρρύθμιση του σήματος έγκρισης του οχήματος όσον αφορά τα ακουστικά σήματα
                        
                     
         1.   ΠΕΔΙΟ ΕΦΑΡΜΟΓΗΣ
   Ο παρών κανονισμός εφαρμόζεται:
   
               1.1.
            
            
               σε συσκευές ακουστικής προειδοποίησης (ΣΑΠ) (1) που τροφοδοτούνται από συνεχές ή εναλλασσόμενο ρεύμα ή συμπιεσμένο αέρα, οι οποίες προορίζονται να εγκατασταθούν σε μηχανοκίνητα οχήματα των κατηγοριών L3 έως 5, M και N, εξαιρουμένων των μοτοποδηλάτων (κατηγορίες L1 και L2) (2)
               
            
         
               1.2.
            
            
               σε ακουστικά σήματα (3) των μηχανοκίνητων οχημάτων που απαριθμούνται στο σημείο 1.1.
            
         Ι.   ΣΥΣΚΕΥΕΣ ΑΚΟΥΣΤΙΚΗΣ ΠΡΟΕΙΔΟΠΟΙΗΣΗΣ
   2.   ΟΡΙΣΜΟΙ
   Για το σκοπό του παρόντος κανονισμού, ως συσκευές ακουστικής προειδοποίησης (ΣΑΠ) διαφόρων «τύπων» θα νοούνται συστήματα που διαφέρουν κατ' ουσία μεταξύ τους όσον αφορά τα εξής σημεία:
   
               2.1.
            
            
               την εμπορική επωνυμία ή το σήμα·
            
         
               2.2.
            
            
               τις αρχές λειτουργίας·
            
         
               2.3.
            
            
               τον τύπο ηλεκτρικού ρεύματος με το οποίο τροφοδοτείται (συνεχές ή εναλλασσόμενο)·
            
         
               2.4.
            
            
               το εξωτερικό σχήμα του κιβωτίου·
            
         
               2.5.
            
            
               το σχήμα και τις διαστάσεις της μεμβράνης ή των μεμβρανών·
            
         
               2.6.
            
            
               το σχήμα ή το είδος των εξόδων ήχου·
            
         
               2.7.
            
            
               την ονομαστική συχνότητα ή συχνότητες του ήχου·
            
         
               2.8.
            
            
               την ονομαστική τάση τροφοδοσίας·
            
         
               2.9.
            
            
               για συσκευές που τροφοδοτούνται απευθείας από εξωτερική πηγή συμπιεσμένου αέρα, την ονομαστική πίεση λειτουργίας.
            
         
               2.10.
            
            
               Η ΣΑΠ προορίζεται κυρίως για:
               
                           2.10.1.
                        
                        
                           μοτοσικλέτες ισχύος κατώτερης ή ίσης με 7 kW (κατηγορία I)·
                        
                     
                           2.10.2.
                        
                        
                           οχήματα των κατηγοριών Μ και Ν και μοτοσικλέτες ισχύος ανώτερης των 7 kW (κατηγορία II).
                        
                     
         3.   ΑΙΤΗΣΗ ΓΙΑ ΕΓΚΡΙΣΗ
   3.1.   Η αίτηση για την έγκριση τύπου συσκευής ακουστικής προειδοποίησης πρέπει να υποβάλλεται από τον κάτοχο της εμπορικής επωνυμίας ή του σήματος ή από το δεόντως εξουσιοδοτημένο αντιπρόσωπό του.
   3.2.   Συνοδεύεται από τα παρακάτω δικαιολογητικά εις τριπλούν και τα ακόλουθα στοιχεία:
   
               3.2.1.
            
            
               περιγραφή του τύπου της συσκευής ακουστικής προειδοποίησης, με ιδιαίτερη προσοχή στα σημεία που αναφέρονται στην παράγραφο 2·
            
         
               3.2.2.
            
            
               σχέδιο στο οποίο εικονίζεται, μεταξύ άλλων, η συσκευή προειδοποίησης σε εγκάρσια τομή·
            
         
               3.2.3.
            
            
               κατάλογο των εξαρτημάτων που χρησιμοποιήθηκαν κατά την κατασκευή, δεόντως προσδιορισμένων, με αναφορά των χρησιμοποιούμενων υλικών·
            
         
               3.2.4.
            
            
               λεπτομερή σχέδια όλων των εξαρτημάτων που χρησιμοποιήθηκαν κατά την κατασκευή. Στα σχέδια εικονίζεται η θέση που προβλέπεται για τον αριθμό έγκρισης σε σχέση με τον κύκλο στον οποίο τοποθετείται το σήμα έγκρισης.
            
         3.3.   Επιπλέον, η αίτηση έγκρισης συνοδεύεται από δύο δείγματα του τύπου της συσκευής προειδοποίησης.
   3.4.   Η αρμόδια αρχή επιβεβαιώνει, πριν από τη χορήγηση έγκρισης τύπου, την ύπαρξη κατάλληλων μέτρων τα οποία εξασφαλίζουν τον αποτελεσματικό έλεγχο της συμμόρφωσης της παραγωγής.
   4.   ΣΗΜΑΝΣΕΙΣ
   4.1.   Τα δείγματα των συσκευών ακουστικής προειδοποίησης που υποβάλλονται προς έγκριση φέρουν την εμπορική επωνυμία ή τη σήμανση του κατασκευαστή· η σήμανση πρέπει να είναι ευανάγνωστη και ανεξίτηλη.
   4.2.   Κάθε δείγμα διαθέτει μία θέση επαρκούς μεγέθους για την επίθεση του σήματος έγκρισης· η θέση αυτή εμφανίζεται στο σχέδιο που αναφέρεται στην παράγραφο 3.2.2.
   5.   ΕΓΚΡΙΣΗ
   5.1.   Αν τα δείγματα που υποβάλλονται προς έγκριση συμμορφώνονται με τις διατάξεις των παρακάτω παραγράφων 6 και 7, χορηγείται έγκριση για τον εν λόγω τύπο συσκευών προειδοποίησης.
   5.2.   Σε κάθε εγκεκριμένο τύπο χορηγείται αριθμός έγκρισης. Τα πρώτα δύο ψηφία του (προς το παρόν 00 για τον κανονισμό στην αρχική του μορφή) δηλώνουν τη σειρά τροποποιήσεων που περιλαμβάνει τις πλέον πρόσφατες σημαντικές τεχνικές τροποποιήσεις που έγιναν στον κανονισμό κατά το χρόνο έκδοσης της έγκρισης. Ο ίδιος συμβαλλόμενος δεν μπορεί να χορηγήσει τον ίδιο αριθμό σε άλλο τύπο συσκευής ακουστικής προειδοποίησης.
   5.3.   Ο ίδιος αριθμός έγκρισης μπορεί να χορηγηθεί σε τύπους συσκευών προειδοποίησης που διαφέρουν μόνον όσον αφορά την ονομαστική τάση, την ονομαστική συχνότητα ή συχνότητες ή, για τα συστήματα που αναφέρονται στην ανωτέρω παράγραφο 2.8, την ονομαστική πίεση λειτουργίας.
   5.4.   Η ειδοποίηση της έγκρισης, της απόρριψης, της επέκτασης ή της ανάκλησης της έγκρισης ή της οριστικής παύσης της παραγωγής κοινοποιείται στα συμβαλλόμενα μέρη της συμφωνίας εφαρμογής του παρόντος κανονισμού, με τη χρήση εντύπου σύμφωνα με το υπόδειγμα στο παράρτημα 1 του παρόντος κανονισμού και τα σχέδια της διάταξης ακουστικής προειδοποίησης (που υποβλήθηκαν από τον αιτούντα την έγκριση) με μέγιστες διαστάσεις Α4 (210 × 297 mm) ή διπλωμένα στις ίδιες διαστάσεις και σε κλίμακα 1:1.
   5.5.   Για κάθε συσκευή ακουστικής προειδοποίησης σύμφωνη με τον τύπο που εγκρίνεται βάσει του παρόντος κανονισμού, τοποθετείται σε σημείο εμφανές και εύκολα προσπελάσιμο, το οποίο καθορίζεται στο έντυπο έγκρισης, διεθνές σήμα έγκρισης αποτελούμενο από:
   
               5.5.1.
            
            
               κύκλο ο οποίος περικλείει το γράμμα «E», ακολουθούμενο από το διακριτικό αριθμό της χώρας η οποία χορήγησε την έγκριση (4)·
            
         
               5.5.2.
            
            
               τον αριθμό έγκρισης.
            
         
               5.5.3.
            
            
               επιπλέον σύμβολο με τη μορφή ρωμαϊκού αριθμού, που δηλώνει την κατηγορία στην οποία ανήκει η ΣΑΠ.
            
         5.6.   Το σήμα έγκρισης και το επιπλέον σήμα πρέπει να είναι ευανάγνωστα και ανεξίτηλα.
   5.7.   Στο παράρτημα 3 τμήμα 1 του παρόντος κανονισμού δίδεται παράδειγμα της σχηματικής διάταξης του σήματος έγκρισης.
   6.   ΠΡΟΔΙΑΓΡΑΦΕΣ
   6.1.   Γενικές προδιαγραφές
   
               6.1.1.
            
            
               Η συσκευή ακουστικής προειδοποίησης εκπέμπει συνεχή και ομοιόμορφο ήχο· το ακουστικό φάσμα δεν ποικίλλει σημαντικά κατά τη λειτουργία της.
               Όσον αφορά συσκευές προειδοποίησης τροφοδοτούμενες με εναλλασσόμενο ρεύμα, η απαίτηση αυτή εφαρμόζεται μόνο σε σταθερή ταχύτητα γεννήτριας, εντός του φάσματος που ορίζεται στην παράγραφο 6.2.3.2.
            
         
               6.1.2.
            
            
               Η συσκευή προειδοποίησης έχει ακουστικά χαρακτηριστικά (φασματική κατανομή της ηχητικής ενέργειας, στάθμη ηχητικής πίεσης) και μηχανικά χαρακτηριστικά που της επιτρέπουν να περνάει, με την οριζόμενη σειρά, τις ακόλουθες δοκιμασίες:
            
         6.2.   Μέτρηση χαρακτηριστικών του ήχου
   
               6.2.1.
            
            
               Η συσκευή προειδοποίησης πρέπει, κατά προτίμηση, να δοκιμάζεται σε ανηχωικό περιβάλλον.
               Εναλλακτικά, μπορεί να δοκιμαστεί σε ημιανηχωικό χώρο ή σε ανοιχτό χώρο (5). Στην περίπτωση αυτή, πρέπει να ληφθούν προληπτικά μέτρα για να αποφευχθούν οι αντανακλάσεις από το έδαφος εντός της περιοχής μέτρησης (πχ. με την τοποθέτηση ενός συνόλου απορροφητικών πετασμάτων). Πρέπει να ελέγχεται η συμμόρφωση με τη σφαιρική απόκλιση έως του ενός dB εντός ενός ημισφαιρίου ακτίνας όχι μικρότερης των 5 m, έως τη μέγιστη συχνότητα που πρέπει να μετρηθεί, ιδιαίτερα στην κατεύθυνση της μέτρησης και στο ύψος της συσκευής και του μικροφώνου.
               Η στάθμη του θορύβου περιβάλλοντος πρέπει να είναι τουλάχιστον 10 dB χαμηλότερη από τη στάθμη ηχητικής πίεσης που πρέπει να μετρηθεί.
               Η συσκευή που πρέπει να υποβληθεί σε δοκιμασία και το μικρόφωνο τοποθετούνται στο ίδιο ύψος. Το ύψος αυτό κυμαίνεται μεταξύ 1,15 και 1,25 m. Ο άξονας της μέγιστης ευαισθησίας του μικροφώνου συμπίπτει με τη διεύθυνση της μέγιστης στάθμης ήχου του συστήματος.
               Το μικρόφωνο τοποθετείται με τρόπο ώστε το διάφραγμά του να είναι σε απόσταση 2 ± 0,01 m από το επίπεδο της εξόδου ήχου της συσκευής. Στην περίπτωση συσκευών με άνω της μίας εξόδους, η απόσταση καθορίζεται σε σχέση με το επίπεδο της πλησιέστερης προς το μικρόφωνο εξόδου.
            
         
               6.2.2.
            
            
               Οι μετρήσεις της στάθμης ηχητικής πίεσης γίνονται με μετρητή στάθμης ήχου ακριβείας της κατηγορίας 1, σύμφωνα με τις προδιαγραφές της δημοσίευσης IEC αριθ. 657, πρώτη έκδοση (1979). Όλες οι μετρήσεις γίνονται χρησιμοποιώντας τη σταθερά χρόνου «F». Η μέτρηση της συνολικής στάθμης ηχητικής πίεσης γίνεται χρησιμοποιώντας την καμπύλη στάθμισης Α. Το φάσμα του εκπεμπόμενου ήχου καταμετράται σύμφωνα με το μετασχηματισμό Fourier του ακουστικού σήματος.
               Εναλλακτικά, είναι δυνατόν να χρησιμοποιούνται φίλτρα ενός τρίτου της οκτάβας που πληρούν τις προδιαγραφές της δημοσίευσης IEC αριθ. 225, πρώτη έκδοση (1966)· στην περίπτωση αυτή, η στάθμη ηχητικής πίεσης στη συχνότητα μεσαίας ζώνης 2 500Hz προσδιορίζεται αθροίζοντας τις μέσες τιμές του τετραγώνου των ηχητικών πιέσεων στις συχνότητες μεσαίας ζώνης ενός τρίτου της οκτάβας 2 000, 2 500 και 3 150 Hz.
               Σε κάθε περίπτωση, μέθοδος αναφοράς θεωρείται μόνον η μέθοδος μετασχηματισμού Fourier.
            
         
               6.2.3.
            
            
               Η ΣΑΠ τροφοδοτείται με ρεύμα σε μία από τις τάσεις δοκιμασίας, όπως ενδείκνυται:
               
                           6.2.3.1.
                        
                        
                           σε περίπτωση που οι ΣΑΠ τροφοδοτούνται με συνεχές ρεύμα, σε τάση που υπολογίζεται στο τερματικό της πηγής ηλεκτρικού ρεύματος ότι ισούται με τα 13/12 της ονομαστικής τάσης·
                        
                     
                           6.2.3.2.
                        
                        
                           σε περίπτωση που οι ΣΑΠ τροφοδοτούνται με εναλλασσόμενο ρεύμα, το ρεύμα προέρχεται από ηλεκτρική γεννήτρια του τύπου που κανονικά χρησιμοποιείται με το συγκεκριμένο τύπο ΣΑΠ. Τα ακουστικά χαρακτηριστικά της ΣΑΠ καταγράφονται για ταχύτητες ηλεκτρικής γεννήτριας που αντιστοιχούν στο 50 %, 75 % και 100 % της μέγιστης ταχύτητας που προτείνει ο κατασκευαστής της γεννήτριας για συνεχή λειτουργία. Κατά τη δοκιμασία αυτή δεν εφαρμόζεται κανένα άλλο ηλεκτρικό φορτίο στην ηλεκτρική γεννήτρια. Η δοκιμασία αντοχής που περιγράφεται στην παράγραφο 6.3 διενεργείται σε ταχύτητα που προτείνει ο κατασκευαστής του εξοπλισμού και επιλέγεται μεταξύ των παραπάνω.
                        
                     
         
               6.2.4.
            
            
               Αν χρησιμοποιείται πηγή ανορθωμένου ρεύματος για τη δοκιμασία μιας ΣΑΠ που τροφοδοτείται με συνεχές ρεύμα, η εναλλασσόμενη συνιστώσα της τάσης που καταμετράται στους ακροδέκτες του, όταν οι συσκευές προειδοποίησης λειτουργούν, δεν υπερβαίνει το 0,1 volt, μεταξύ δύο μέγιστων τιμών.
            
         
               6.2.5.
            
            
               Για ΣΑΠ που τροφοδοτούνται με συνεχές ρεύμα, η αντίσταση των καλωδίων σύνδεσης, εκφρασμένη σε ohm, συμπεριλαμβανομένων των ακροδεκτών και των επαφών, προσεγγίζει κατά το δυνατό την τιμή (0,10/12) x ονομαστική τάση σε volt.
            
         
               6.2.6.
            
            
               Η συσκευή προειδοποίησης συναρμολογείται με ακρίβεια, με χρήση του εξοπλισμού που προτείνει ο κατασκευαστής, σε μία βάση η μάζα της οποίας είναι τουλάχιστον δεκαπλάσια της μάζας της συσκευής προειδοποίησης υπό δοκιμή και όχι μικρότερη από 30 kg. Επιπλέον, λαμβάνονται μέτρα ώστε να εξασφαλίζεται ότι οι αντανακλάσεις στις πλευρές της βάσης και οι δονήσεις της έχουν αμελητέο αντίκτυπο στα αποτελέσματα της μέτρησης.
            
         
               6.2.7.
            
            
               Υπό τις παραπάνω συνθήκες, η σταθμισμένη ηχητική πίεση σύμφωνα με την καμπύλη Α δεν υπερβαίνει τις ακόλουθες τιμές:
               
                           α)
                        
                        
                           115 dB(A) για ΣΑΠ που προορίζονται κυρίως για μοτοσικλέτες με ισχύ μικρότερη ή ίση με 7 kW·
                        
                     
                           β)
                        
                        
                           118 dB(A) για ΣΑΠ που προορίζονται για οχήματα των κατηγοριών Μ και Ν και μοτοσικλέτες με ισχύ άνω των 7 kW.
                        
                     
         
               6.2.7.1.
            
            
               Επιπλέον, η στάθμη ηχητικής πίεσης στη ζώνη συχνοτήτων μεταξύ 1 800 και 3 550 Hz είναι ανώτερη της στάθμης ηχητικής πίεσης κάθε συνιστώσας συχνότητας μεγαλύτερης από 1 800 έως 3 550 Hz και, πάντως, ίση ή μεγαλύτερη από:
               
                           α)
                        
                        
                           95 dB(A) για ΣΑΠ που προορίζονται κυρίως για μοτοσικλέτες με ισχύ μικρότερη ή ίση με 7 kW·
                        
                     
                           β)
                        
                        
                           105 dB(A) για ΣΑΠ που προορίζονται κυρίως για οχήματα των κατηγοριών Μ και Ν και μοτοσικλέτες με ισχύ άνω των 7 kW.
                        
                     
         
               6.2.7.2.
            
            
               Οι ΣΑΠ που πληρούν τα χαρακτηριστικά ήχου που αναφέρονται στο στοιχείο β) μπορούν να χρησιμοποιούνται στα οχήματα που αναφέρονται στο στοιχείο α).
            
         
               6.2.8.
            
            
               Οι παραπάνω προδιαγραφές πληρούνται επίσης από συσκευές που υπόκεινται στη δοκιμασία αντοχής που ορίζεται στην παρακάτω παράγραφο 6.3, με την τάση τροφοδοσίας που κυμαίνεται μεταξύ του 115% και του 95% της ονομαστικής τάσης για ΣΑΠ που τροφοδοτείται με συνεχές ρεύμα ή, για ΣΑΠ που τροφοδοτείται με εναλλασσόμενο ρεύμα, μεταξύ 50% και 100% της μέγιστης ταχύτητας της γεννήτριας που ορίζει ο κατασκευαστής για συνεχείς λειτουργίες.
            
         
               6.2.9.
            
            
               Το χρονικό διάστημα που μεσολαβεί από τη στιγμή της ενεργοποίησης της συσκευής έως τη στιγμή που ο ήχος φθάνει την ελάχιστη τιμή η οποία ορίζεται στην παραπάνω παράγραφο 6.2.7 δεν υπερβαίνει τα 0,2 δευτερόλεπτα υπολογιζόμενο σε θερμοκρασία περιβάλλοντος 20 ± 5 °C. Η διάταξη αυτή εφαρμόζεται, μεταξύ άλλων, στα πνευματικές και στις ηλεκτροπνευματικές συσκευές ηχητικής προειδοποίησης.
            
         
               6.2.10.
            
            
               Οι πνευματικές ή ηλεκτροπνευματικές συσκευές προειδοποίησης, όταν λειτουργούν στις συνθήκες τροφοδοσίας με ρεύμα που ορίζουν για τις εν λόγω συσκευές οι κατασκευαστές, πληρούν τις ίδιες ακουστικές απαιτήσεις, όπως αυτές που ορίζονται για τις ηλεκτρικές συσκευές ακουστικής προειδοποίησης.
            
         
               6.2.11.
            
            
               Στην περίπτωση διατάξεων πολλαπλού τόνου, στις οποίες κάθε μονάδα εκπομπής ήχου μπορεί να λειτουργεί ανεξάρτητα, οι ελάχιστες τιμές που προδιαγράφονται ανωτέρω πρέπει να επιτυγχάνονται όταν καθεμία από τις συνιστώσες μονάδες λειτουργεί χωριστά. Η μέγιστη τιμή της συνολικής ηχοστάθμης δεν πρέπει να είναι ανώτερη όταν όλες οι συνιστώσες μονάδες λειτουργούν χωριστά.
            
         6.3.   Δοκιμασία αντοχής
   
               6.3.1.
            
            
               Οι ΣΑΠ τροφοδοτούνται με ρεύμα στην ονομαστική τάση και με τις αντιστάσεις των καλωδίων σύνδεσης που ορίζονται στις παραπάνω παραγράφους 6.2.3 έως 6.2.5 και λειτουργούν αντιστοίχως:
               
                           —
                        
                        
                           10 000 φορές για ΣΑΠ που προορίζονται κυρίως για μοτοσικλέτες με ισχύ μικρότερη ή ίση με 7 kW·
                        
                     
                           —
                        
                        
                           50 000 φορές για ΣΑΠ που προορίζονται κυρίως για οχήματα των κατηγοριών Μ και Ν και μοτοσικλέτες ισχύος άνω των 7 kW, για ένα δευτερόλεπτο κάθε φορά ακολουθούμενο από διάστημα 4 δευτερολέπτων. Κατά τη δοκιμασία, η ΣΑΠ αερίζεται από ρεύμα αέρος με ταχύτητα περίπου 10 m/sec.
                        
                     
         
               6.3.2.
            
            
               Αν η δοκιμασία γίνεται σε ανηχωικό θάλαμο, ο θάλαμος είναι αρκετά μεγάλος ώστε να εξασφαλίζεται η κανονική διάχυση της θερμότητας που απελευθερώνει το προειδοποιητικό σύστημα κατά τη δοκιμασία.
            
         
               6.3.3.
            
            
               Η θερμοκρασία περιβάλλοντος στο θάλαμο δοκιμασίας κυμαίνεται μεταξύ +15 και +30 °C.
            
         
               6.3.4.
            
            
               Αν, αφού η ΣΑΠ λειτουργήσει για τις μισές από τις φορές που ορίζονται, τα χαρακτηριστικά της στάθμης ήχου δεν είναι τα ίδια όπως πριν από τη δοκιμασία, η ΣΑΠ πρέπει να προσαρμοστεί. Αφού λειτουργήσει όσες φορές ορίζεται και ύστερα από περαιτέρω προσαρμογή, αν απαιτείται, η ΣΑΠ υποβάλλεται στη δοκιμασία που ορίζεται στην ανωτέρω παράγραφο 6.2.
            
         
               6.3.5.
            
            
               Σε περίπτωση συσκευών προειδοποίησης ηλεκτροπνευματικού τύπου, η συσκευή μπορεί να λιπαίνεται με το λάδι που προτείνει ο κατασκευαστής όποτε συμπληρώνει 10 000 φορές λειτουργίας.
            
         7.   ΤΡΟΠΟΠΟΙΗΣΗ ΤΟΥ ΤΥΠΟΥ ΤΗΣ ΣΥΣΚΕΥΗΣ ΑΚΟΥΣΤΙΚΗΣ ΠΡΟΕΙΔΟΠΟΙΗΣΗΣ ΚΑΙ ΕΠΕΚΤΑΣΗ ΤΗΣ ΕΓΚΡΙΣΗΣ
   7.1.   Τυχόν τροποποίηση του τύπου της συσκευής ακουστικής προειδοποίησης κοινοποιείται στη διοικητική υπηρεσία που χορήγησε την έγκριση για το συγκεκριμένο τύπο συσκευής ακουστικής προειδοποίησης. Στη συνέχεια, η εν λόγω υπηρεσία δύναται:
   
               7.1.1.
            
            
               είτε να κρίνει ότι οι τροποποιήσεις που επήλθαν δεν είναι πιθανό να έχουν υπολογίσιμες επιπτώσεις·
            
         
               7.1.2.
            
            
               είτε να ζητήσει την εκπόνηση νέας έκθεσης από την τεχνική υπηρεσία που είναι αρμόδια για τις δοκιμασίες.
            
         7.2.   Η ειδοποίηση της επιβεβαίωσης της έγκρισης, με λεπτομερή στοιχεία σχετικά με τις τροποποιήσεις, ή της άρνησης της έγκρισης ανακοινώνεται στα συμβαλλόμενα μέρη της συμφωνίας που εφαρμόζουν τον παρόντα κανονισμό, σύμφωνα με τη διαδικασία που ορίζεται στην παράγραφο 5.4 ανωτέρω.
   7.3.   Η αρμόδια αρχή που εκδίδει την επέκταση έγκρισης χορηγεί αριθμό πρωτοκόλλου σε κάθε έντυπο κοινοποίησης που καταρτίζεται για τέτοιου είδους επεκτάσεις.
   8.   ΣΥΜΜΟΡΦΩΣΗ ΤΗΣ ΠΑΡΑΓΩΓΗΣ
   Οι διαδικασίες συμμόρφωσης της παραγωγής ακολουθούν εκείνες που προβλέπονται στη συμφωνία, προσάρτημα 2 (E/ECE/324-E/ECE/TRANS/505/Rev.2), με τις ακόλουθες απαιτήσεις:
   
               8.1.
            
            
               Οι ΣΑΠ που εγκρίνονται βάσει του παρόντος κανονισμού πρέπει να κατασκευάζονται κατά τρόπο ώστε να συμμορφώνονται προς τον τύπο που εγκρίνεται βάσει της τήρησης των απαιτήσεων οι οποίες προβλέπονται στην παράγραφο 6 ανωτέρω.
            
         
               8.2.
            
            
               Η αρχή που χορήγησε την έγκριση τύπου μπορεί ανά πάσα στιγμή να επαληθεύσει τις μεθόδους ελέγχου της συμμόρφωσης που εφαρμόζονται σε κάθε εγκατάσταση παραγωγής. Η κανονική συχνότητα των επαληθεύσεων αυτών πρέπει να είναι μια φορά κάθε δύο χρόνια.
            
         9.   ΚΥΡΩΣΕΙΣ ΓΙΑ ΜΗ ΣΥΜΜΟΡΦΩΣΗ ΤΗΣ ΠΑΡΑΓΩΓΗΣ
   9.1.   Η έγκριση που χορηγείται για έναν τύπο συσκευής ακουστικής προειδοποίησης δυνάμει του παρόντος κανονισμού μπορεί να ανακληθεί, εφόσον δεν διαπιστωθεί συμμόρφωση με τις απαιτήσεις της παραγράφου 8.1 ή εφόσον η συσκευή ακουστικής προειδοποίησης δεν περάσει με επιτυχία τους ελέγχους που ορίζονται στην παράγραφο 8.2 ανωτέρω.
   9.2.   Αν κάποιο από τα συμβαλλόμενα μέρη που εφαρμόζει τον παρόντα κανονισμό, ανακαλέσει μια έγκριση που είχε προηγουμένως χορηγηθεί, θα γνωστοποιήσει πάραυτα την εν λόγω ενέργεια στα υπόλοιπα συμβαλλόμενα μέρη της σύμβασης που εφαρμόζουν τον παρόντα κανονισμό, με αντίγραφο του εντύπου έγκρισης, που φέρει στο τέλος, με μεγάλα γράμματα, υπογραφή και ημερομηνία, την ένδειξη: «ΑΝΑΚΛΗΣΗ ΕΓΚΡΙΣΗΣ»
   10.   ΠΑΥΣΗ ΠΑΡΑΓΩΓΗΣ
   Αν ο κάτοχος μιας έγκρισης που χορηγήθηκε βάσει του παρόντος κανονισμού παύσει την παραγωγή του τύπου συσκευής ακουστικής προειδοποίησης, ενημερώνει την αρχή η οποία χορήγησε την έγκριση. Αφού λάβει τη σχετική κοινοποίηση, η αρχή ενημερώνει τα άλλα συμβαλλόμενα μέρη στη συμφωνία που εφαρμόζουν τον παρόντα κανονισμό με τη διαβίβαση αντιγράφου του εντύπου έγκρισης στο τέλος του οποίου αναγράφεται με μεγάλα γράμματα, υπογραφή και ημερομηνία, η ένδειξη: «ΠΑΥΣΗ ΠΑΡΑΓΩΓΗΣ».
   II.   ΑΚΟΥΣΤΙΚΑ ΣΗΜΑΤΑ ΓΙΑ ΜΗΧΑΝΟΚΙΝΗΤΑ ΟΧΗΜΑΤΑ
   11.   ΟΡΙΣΜΟΙ
   Για τους σκοπούς του παρόντος κανονισμού,
   
               11.1.
            
            
               Ως «έγκριση μηχανοκίνητου οχήματος» νοείται η έγκριση του τύπου του οχήματος όσον αφορά το ακουστικό του σήμα·
            
         
               11.2.
            
            
               Ως «τύπος οχήματος» νοείται όχημα που δεν διαφέρει ουσιαστικά από άλλο ως προς τα ακόλουθα στοιχεία:
               
                           11.2.1.
                        
                        
                           τον αριθμό και τον (τους) τύπο(-ους) συσκευών προειδοποίησης που τοποθετούνται στο όχημα,
                        
                     
                           11.2.2.
                        
                        
                           τα υποστηρίγματα που χρησιμοποιούνται για την τοποθέτηση των συσκευών προειδοποίησης στο όχημα·
                        
                     
                           11.2.3.
                        
                        
                           τη θέση των συσκευών προειδοποίησης στο όχημα·
                        
                     
                           11.2.4.
                        
                        
                           τη σταθερότητα των τμημάτων της βάσης στην οποία τοποθετείται(-ούται) η (οι) συσκευή(-ές) ακουστικής προειδοποίησης·
                        
                     
                           11.2.5.
                        
                        
                           το σχήμα και τα υλικά του αμαξώματος στο εμπρόσθιο μέρος του οχήματος, που μπορούν να επηρεάσουν τη στάθμη του ήχου που εκπέμπει(-ουν) η (οι) συσκευή(-ές) προειδοποίησης και να προκαλέσουν το φαινόμενο απόκρυψης.
                        
                     
         12.   ΑΙΤΗΣΗ ΓΙΑ ΕΓΚΡΙΣΗ
   12.1.   Η αίτηση έγκρισης ενός τύπου οχήματος όσον αφορά τα ακουστικά σήματα του υποβάλλεται από τον κατασκευαστή του οχήματος ή από δεόντως διαπιστευμένο αντιπρόσωπό του.
   12.2.   Συνοδεύεται από τα παρακάτω δικαιολογητικά εις τριπλούν και τα ακόλουθα στοιχεία:
   
               12.2.1.
            
            
               περιγραφή του τύπου οχήματος όσον αφορά τα στοιχεία που αναφέρονται στην παράγραφο 11.2 ανωτέρω·
            
         
               12.2.2.
            
            
               κατάλογο των εξαρτημάτων που απαιτούνται για τον καθορισμό της (των) συσκευής(-ών) ακουστικής προειδοποίησης που τοποθετούνται στο όχημα·
            
         
               12.2.3.
            
            
               σχέδια στα οποία εικονίζεται η θέση της (των) συσκευής(-ών) ακουστικής προειδοποίησης στο όχημα και του (των) υποστηρίγματός (υποστηριγμάτων) της.
            
         12.3.   Όχημα αντιπροσωπευτικό του προς έγκριση τύπου οχήματος υποβάλλεται στην τεχνική υπηρεσία που είναι υπεύθυνη για τη διεξαγωγή των δοκιμασιών έγκρισης.
   13.   ΕΓΚΡΙΣΗ
   13.1.   Εάν ο τύπος του οχήματος που υποβάλλεται προς έγκριση δυνάμει του παρόντος κανονισμού πληροί τις απαιτήσεις της παραγράφου 14 και 15 κατωτέρω, τότε χορηγείται έγκριση για το συγκεκριμένο τύπο του οχήματος.
   13.2.   Σε κάθε εγκεκριμένο τύπο χορηγείται αριθμός έγκρισης. Τα πρώτα δύο ψηφία του (προς το παρόν 00 για τον κανονισμό στην αρχική του μορφή) δηλώνουν τη σειρά τροποποιήσεων που περιλαμβάνει τις πλέον πρόσφατες σημαντικές τεχνικές τροποποιήσεις που έγιναν στον κανονισμό κατά το χρόνο έκδοσης της έγκρισης. Το ίδιο συμβαλλόμενο μέρος δεν μπορεί να δώσει τον ίδιο αριθμό σε κάποιο άλλο τύπο οχήματος.
   13.3.   Η ειδοποίηση της έγκρισης, της απόρριψης, της επέκτασης ή της ανάκλησης της έγκρισης ή της οριστικής παύσης της παραγωγής κοινοποιείται στα συμβαλλόμενα μέρη της συμφωνίας εφαρμογής του παρόντος κανονισμού, με τη χρήση εντύπου σύμφωνα με το υπόδειγμα στο παράρτημα 2 του παρόντος κανονισμού και τα σχέδια της συσκευής ακουστικής προειδοποίησης (που υποβλήθηκαν από τον αιτούντα την έγκριση) με μέγιστες διαστάσεις Α4 (210 × 297 mm) ή διπλωμένα στις ίδιες διαστάσεις και σε κατάλληλη κλίμακα.
   13.4.   Για κάθε όχημα σύμφωνο με τον τύπο που εγκρίνεται βάσει του παρόντος κανονισμού, τοποθετείται σε σημείο εμφανές και εύκολα προσπελάσιμο, το οποίο καθορίζεται στο έντυπο έγκρισης, διεθνές σήμα έγκρισης αποτελούμενο από:
   
               13.4.1.
            
            
               κύκλο ο οποίος περικλείει το γράμμα «E», ακολουθούμενο από το διακριτικό αριθμό της χώρας η οποία χορήγησε την έγκριση·
            
         
               13.4.2.
            
            
               τον αριθμό του παρόντος κανονισμού στα δεξιά του κύκλου που αναφέρεται στην παράγραφο 13.4.1.
            
         13.5.   Αν το όχημα συμμορφώνεται με τύπο οχήματος εγκεκριμένο βάσει άλλου(-ων) κανονισμού(ών) που προσαρτάται(-ώνται) στη συμφωνία, στην ίδια χώρα με αυτή που χορήγησε την έγκριση βάσει του παρόντος κανονισμού, το σύμβολο που αναφέρεται στην παράγραφο 13.4. δεν χρειάζεται να επαναληφθεί· ε αυτή την περίπτωση, οι επιπλέον αριθμοί και τα σύμβολα όλων των κανονισμών βάσει των οποίων χορηγήθηκε έγκριση στη χώρα η οποία χορήγησε έγκριση βάσει του παρόντος κανονισμού, αναγράφονται σε κάθετες στήλες στα δεξιά του συμβόλου που αναφέρεται στην παράγραφο 13.4
   13.6.   Το σήμα έγκρισης πρέπει να είναι ευανάγνωστο και ανεξίτηλο.
   13.7.   Το σήμα έγκρισης τοποθετείται πλησίον της πινακίδας που φέρει τα χαρακτηριστικά του οχήματος και μπορεί επίσης να τοποθετηθεί επί της εν λόγω πινακίδας.
   13.8.   Στο παράρτημα 3 τμήμα 1 του παρόντος κανονισμού δίδεται παράδειγμα της σχηματικής διάταξης του σήματος έγκρισης.
   13.9.   Η αρμόδια αρχή επιβεβαιώνει, πριν από τη χορήγηση έγκρισης τύπου, την ύπαρξη κατάλληλων μέτρων τα οποία εξασφαλίζουν τον αποτελεσματικό έλεγχο της συμμόρφωσης της παραγωγής.
   14.   ΠΡΟΔΙΑΓΡΑΦΕΣ
   Το όχημα συμμορφώνεται με τις ακόλουθες προδιαγραφές:
   
               14.1.
            
            
               Οι συσκευές ακουστικής προειδοποίησης που τοποθετούνται στο όχημα αντιστοιχούν στον τύπο που εγκρίνεται βάσει του παρόντος κανονισμού.
               Οι συσκευές ακουστικής προειδοποίησης της κατηγορίας ΙΙ που εγκρίνονται βάσει του παρόντος κανονισμού στην αρχική του μορφή και, συνεπώς, δεν φέρουν το σύμβολο ΙΙ στη σήμανση έγκρισή τους, μπορούν να εξακολουθούν να τοποθετούνται στους τύπους οχήματος που υποβάλλονται για έγκριση βάσει του παρόντος κανονισμού.
            
         
               14.2.
            
            
               Η τάση δοκιμασίας είναι αυτή που ορίζεται στην παράγραφο 6.2.3 του κανονισμού.
            
         
               14.3.
            
            
               Οι μετρήσεις της ηχητικής πίεσης γίνονται στις συνθήκες που ορίζονται στην παράγραφο 6.2.2 του παρόντος κανονισμού.
            
         
               14.4.
            
            
               Η στάθμη ηχητικής πίεσης με στάθμιση Α που εκπέμπεται από συσκευή τοποθετημένη σε όχημα μετράται σε απόσταση 7 m μπροστά από το όχημα· το δε όχημα βρίσκεται σε ανοικτό χώρο, σε όσο το δυνατό πιο λείο έδαφος και, στην περίπτωση συσκευών τροφοδοτούμενων με συνεχές ρεύμα, με σβησμένο κινητήρα.
            
         
               14.5.
            
            
               Το μικρόφωνο του οργάνου μέτρησης τοποθετείται περίπου στο διαμήκες ενδιάμεσο επίπεδο του οχήματος.
            
         
               14.6.
            
            
               Η στάθμη ηχητικής πίεσης του θορύβου βάθους και του θορύβου του ανέμου πρέπει να είναι τουλάχιστον 10 dB (A) χαμηλότερη από τον ήχο που πρέπει να μετρηθεί.
            
         
               14.7.
            
            
               Η μέγιστη στάθμη ηχητικής πίεσης κυμαίνεται μεταξύ 0,5 και 1,5 m πάνω από το έδαφος.
            
         
               14.8.
            
            
               Η μέγιστη στάθμη ηχητικής πίεσης (14.7) του υπό δοκιμή ακουστικού σήματος, υπολογιζόμενη υπό τις συνθήκες που ορίζονται στις παραγράφους 14.2 έως 14.7, είναι τουλάχιστον:
               
                           α)
                        
                        
                           ίση με 83 dB(A) και όχι υψηλότερη από 112 dB(A) για τα σήματα των μοτοσικλετών με ισχύ κατώτερη ή ίση με 7 kW·
                        
                     
                           β)
                        
                        
                           ίση με 93 dB(A) και το ανώτερο 112 dB(A) για τα σήματα των οχημάτων των κατηγοριών Μ και Ν και των μοτοσικλετών με ισχύ μεγαλύτερη από 7 kW.
                        
                     
         15.   ΤΡΟΠΟΠΟΙΗΣΗ ΤΥΠΟΥ ΚΑΙ ΕΠΕΚΤΑΣΗ ΕΓΚΡΙΣΗΣ
   15.1.   Κάθε τροποποίηση του τύπου του οχήματος πρέπει να κοινοποιείται στη διοικητική υπηρεσία που ενέκρινε τον τύπο του οχήματος. Στη συνέχεια, η εν λόγω υπηρεσία δύναται:
   
               15.1.1.
            
            
               είτε να θεωρήσει ότι οι τροποποιήσεις δεν είναι πιθανόν να επιφέρουν αξιόλογο δυσμενές αποτέλεσμα και ότι οπωσδήποτε το όχημα εξακολουθεί να πληροί τις απαιτήσεις, είτε
            
         
               15.1.2.
            
            
               να ζητήσει την εκπόνηση νέας έκθεσης από την τεχνική υπηρεσία που είναι αρμόδια για τις δοκιμασίες.
            
         15.2.   Η ειδοποίηση της επιβεβαίωσης της έγκρισης, με λεπτομερή στοιχεία σχετικά με τις τροποποιήσεις, ή της άρνησης της έγκρισης ανακοινώνεται στα συμβαλλόμενα μέρη της συμφωνίας που εφαρμόζουν τον παρόντα κανονισμό, σύμφωνα με τη διαδικασία που ορίζεται στην παράγραφο 13.3 ανωτέρω.
   15.3.   Η αρμόδια αρχή που εκδίδει την επέκταση έγκρισης χορηγεί αριθμό πρωτοκόλλου σε κάθε έντυπο κοινοποίησης που καταρτίζεται για τέτοιου είδους επεκτάσεις.
   16.   ΣΥΜΜΟΡΦΩΣΗ ΤΗΣ ΠΑΡΑΓΩΓΗΣ
   Οι διαδικασίες συμμόρφωσης της παραγωγής ακολουθούν εκείνες που προβλέπονται στη συμφωνία, προσάρτημα 2 (E/ECE/324-E/ECE/TRANS/505/Rev.2), με τις ακόλουθες απαιτήσεις:
   
               16.1.
            
            
               Το όχημα που εγκρίνεται σύμφωνα με τον παρόντα κανονισμό πρέπει να κατασκευάζεται έτσι ώστε να συμμορφώνεται προς τον εγκεκριμένο τύπο ο οποίος ικανοποιεί τις απαιτήσεις που ορίζονται στην παράγραφο 14 ανωτέρω.
            
         
               16.2.
            
            
               Η αρχή που χορήγησε την έγκριση τύπου μπορεί ανά πάσα στιγμή να επαληθεύσει τις μεθόδους ελέγχου της συμμόρφωσης που εφαρμόζονται σε κάθε εγκατάσταση παραγωγής. Η κανονική συχνότητα των επαληθεύσεων αυτών πρέπει να είναι μια φορά κάθε δύο χρόνια.
            
         17.   ΚΥΡΩΣΕΙΣ ΓΙΑ ΜΗ ΣΥΜΜΟΡΦΩΣΗ ΤΗΣ ΠΑΡΑΓΩΓΗΣ
   17.1.   Η έγκριση που χορηγείται για έναν τύπο οχήματος σύμφωνα με τον παρόντα κανονισμό μπορεί να αποσυρθεί, εάν δεν τηρούνται οι απαιτήσεις που καθορίζονται στην παράγραφο 16.1. ανωτέρω ή εάν το όχημα δεν περάσει με επιτυχία τους ελέγχους που ορίζονται στην παράγραφο 16.2 ανωτέρω.
   17.2.   Αν κάποιο από τα συμβαλλόμενα μέρη που εφαρμόζει τον παρόντα κανονισμό, ανακαλέσει μια έγκριση που είχε προηγουμένως χορηγηθεί, θα γνωστοποιήσει πάραυτα την εν λόγω ενέργεια στα υπόλοιπα συμβαλλόμενα μέρη της σύμβασης που εφαρμόζουν τον παρόντα κανονισμό, με αντίγραφο του εντύπου έγκρισης, που φέρει στο τέλος, με μεγάλα γράμματα, υπογραφή και ημερομηνία, την ένδειξη: «ΑΝΑΚΛΗΣΗ ΕΓΚΡΙΣΗΣ».
   18.   ΟΝΟΜΑΣΙΕΣ ΚΑΙ ΔΙΕΥΘΥΝΣΕΙΣ ΤΩΝ ΤΕΧΝΙΚΩΝ ΥΠΗΡΕΣΙΩΝ ΠΟΥ ΔΙΕΞΑΓΟΥΝ ΤΙΣ ΔΟΚΙΜΕΣ ΕΓΚΡΙΣΗΣ, ΚΑΘΩΣ ΚΑΙ ΤΩΝ ΔΙΟΙΚΗΤΙΚΩΝ ΑΡΧΩΝ
   Τα συμβαλλόμενα μέρη της συμφωνίας που εφαρμόζουν τον παρόντα κανονισμό κοινοποιούν στη Γραμματεία των Ηνωμένων Εθνών τα ονόματα και τις διευθύνσεις των τεχνικών υπηρεσιών που είναι αρμόδιες για τη διεξαγωγή των δοκιμασιών έγκρισης και των διοικητικών υπηρεσιών που χορηγούν εγκρίσεις, καθώς και τα έντυπα με τα οποία πρέπει να αποστέλλεται η πιστοποίηση της έγκρισης ή της απόρριψης ή της ανάκλησης της έγκρισης που εκδίδεται σε άλλες χώρες.
   
      (1)  Η ΣΑΠ που αποτελείται από πολλαπλές εξόδους ήχου που ενεργοποιούνται από μία μονάδα ρεύματος θεωρείται ότι αποτελεί μία ΣΑΠ.
   
      (2)  Όπως ορίζεται στο ενοποιημένο ψήφισμα (R.E.3).
   
      (3)  Η ΣΑΠ που αποτελείται από διάφορες μονάδες, κάθε μία από τις οποίες εκπέμπει ηχητικό σήμα και λειτουργεί ταυτόχρονα με την ενεργοποίηση ενός ενιαίου χειριστηρίου θεωρείται ότι αποτελεί ένα ακουστικό προειδοποιητικό σύστημα.
   
      (4)  1 για τη Γερμανία, 2 για τη Γαλλία, 3 για την Ιταλία, 4 για τις Κάτω Χώρες, 5 για τη Σουηδία, 6 για το Βέλγιο, 7 για την Ουγγαρία, 8 για την Τσεχική Δημοκρατία, 9 για την Ισπανία, 10 για τη Γιουγκοσλαβία, 11 για το Ηνωμένο Βασίλειο, 12 για την Αυστρία, 13 για το Λουξεμβούργο, 14 για την Ελβετία, 15 (κενό), 16 για τη Νορβηγία, 17 για τη Φινλανδία, 18 για τη Δανία, 19 για τη Ρουμανία, 20 για την Πολωνία, 21 για την Πορτογαλία, 22 για τη Ρωσική Ομοσπονδία, 23 για την Ελλάδα, 24 για την Ιρλανδία, 25 για την Κροατία, 26 για τη Σλοβενία, 27 για τη Σλοβακία, 28 για τη Λευκορωσία, 29 για την Εσθονία, 30 (κενό), 31 για τη Βοσνία-Ερζεγοβίνη, 32 για τη Λετονία, 33 (κενό), 34 για τη Βουλγαρία, 35-36 (κενό), 37 για την Τουρκία, 38-39 (κενό), 40 για την Πρώην Γιουγκοσλαβική Δημοκρατία της Μακεδονίας, 41 (κενό), 42 για την Ευρωπαϊκή Κοινότητα (οι εγκρίσεις χορηγούνται από τα κράτη μέλη της, χρησιμοποιώντας τα αντίστοιχα σύμβολα της ΟΕΕ), 43 για την Ιαπωνία, 44 (κενό), 45 για την Αυστραλία, 46 για την Ουκρανία και 47 για τη Νότιο Αφρική. Οι επόμενοι αριθμοί θα χορηγηθούν σε άλλες χώρες σύμφωνα με τη χρονολογική σειρά που θα κυρώσουν ή θα προσχωρήσουν στη συμφωνία σχετικά με την υιοθέτηση ενιαίων προϋποθέσεων έγκρισης τροχοφόρων οχημάτων, των εξοπλισμών και κατασκευαστικών μερών που μπορούν να τοποθετηθούν ή/και να χρησιμοποιηθούν σε τροχοφόρα οχήματα, και τους όρους για την αμοιβαία αναγνώριση των εγκρίσεων που χορηγούνται βάσει των προδιαγραφών αυτών, οι δε αριθμοί που θα χορηγηθούν κατ’ αυτόν τον τρόπο θα κοινοποιηθούν από τον Γενικό Γραμματέα του Οργανισμού Ηνωμένων Εθνών στα συμβαλλόμενα μέρη της συμφωνίας.
   
      (5)  Η θέση μπορεί να έχει τη μορφή, π.χ., ανοιχτού χώρου ακτίνας 50 μέτρων, το κεντρικό μέρος του οποίου πρέπει να είναι πρακτικά οριζόντιο σε ακτίνα τουλάχιστον 20 μέτρων, ενώ η επιφάνεια αποτελείται από τσιμέντο, άσφαλτο ή παρόμοιο υλικό, το οποίο δεν πρέπει να καλύπτεται από φρέσκο χιόνι, υψηλή χλόη, ασυμπίεστο χώμα ή στάχτες. Οι μετρήσεις πρέπει να γίνουν μια ημέρα με ορατότητα. Κανένας άλλος εκτός από τον παρατηρητή που διαβάζει το όργανο δεν παραμένει κοντά στη συσκευή ακουστικής προειδοποίησης ή το μικρόφωνο, αφού η παρουσία θεατών μπορεί να επηρεάσει τις αναγνώσεις του οργάνου σε σημαντικό βαθμό, αν βρίσκονται κοντά στη συσκευή ακουστικής προειδοποίησης ή το μικρόφωνο. Οι μέγιστες τιμές οι οποίες φαίνεται ότι δεν έχουν σχέση με τη συνολική στάθμη ήχου δεν λαμβάνονται υπόψη κατά την ανάγνωση.
   
      ΠΑΡΑΡΤΗΜΑ 1
      
         ΚΟΙΝΟΠΟΙΗΣΗ
      
      [Μέγιστες διαστάσεις: Α4 (210 × 297 mm)]
      
         
   
   
      ΠΑΡΑΡΤΗΜΑ 2
      
         ΚΟΙΝΟΠΟΙΗΣΗ
      
      [Μέγιστες διαστάσεις: A4 (210 × 297 mm)]
      
         
   
   
      ΠΑΡΑΡΤΗΜΑ 3
      I.   ΔΙΑΤΑΞΗ ΤΟΥ ΣΗΜΑΤΟΣ ΕΓΚΡΙΣΗΣ ΤΗΣ ΣΥΣΚΕΥΗΣ ΑΚΟΥΣΤΙΚΗΣ ΠΡΟΕΙΔΟΠΟΙΗΣΗΣ
      (βλέπε παράγραφο 5.5 του παρόντος κανονισμού)
      
         
      Το παραπάνω σήμα έγκρισης το οποίο τοποθετείται σε συσκευή ακουστικής προειδοποίησης δηλώνει ότι η εν λόγω ΣΑΠ της κατηγορίας Ι έχει εγκριθεί στις Κάτω Χώρες (Ε4) με αριθμό έγκρισης 002439. Τα δύο πρώτα ψηφία του αριθμού έγκρισης δηλώνουν ότι η έγκριση χορηγήθηκε σύμφωνα με τις απαιτήσεις του κανονισμού αριθ. 28 στην αρχική του μορφή.
      
                  
                     Σημείωση:
                  
               
               
                  Ο αριθμός έγκρισης πρέπει να τοποθετείται πλησίον του κύκλου, πάνω ή κάτω, αριστερά ή δεξιά του γράμματος «E». Τα ψηφία του αριθμού έγκρισης πρέπει να βρίσκονται στην ίδια πλευρά του γράμματος «E» και να είναι διατεταγμένα κατά την ίδια κατεύθυνση. Πρέπει να αποφεύγεται η χρήση λατινικών ψηφίων ως αριθμών έγκρισης έτσι ώστε να αποφεύγεται τυχόν σύγχυση με άλλα σύμβολα.
               
            II.   ΣΧΗΜΑΤΙΚΗ ΔΙΑΤΑΞΗ ΤΟΥ ΣΗΜΑΤΟΣ ΕΓΚΡΙΣΗΣ ΟΧΗΜΑΤΟΣ ΟΣΟΝ ΑΦΟΡΑ ΤΑ ΑΚΟΥΣΤΙΚΑ ΤΟΥ ΣΗΜΑΤΑ
      (βλέπε παράγραφο 13.4 του παρόντος κανονισμού)
      ΥΠΟΔΕΙΓΜΑ A
      
         
      Το παραπάνω σήμα έγκρισης το οποίο τοποθετείται σε όχημα δηλώνει ότι, σύμφωνα με τον κανονισμό αριθ. 28, ο συγκεκριμένος τύπος οχήματος έχει εγκριθεί στις Κάτω Χώρες (Ε4), όσον αφορά τα ακουστικά του σήματα.
      ΥΠΟΔΕΙΓΜΑ B
      
         
      Το παραπάνω σήμα έγκρισης το οποίο τοποθετείται σε όχημα δηλώνει ότι, σύμφωνα με τους κανονισμούς αριθ. 24 και 28, ο συγκεκριμένος τύπος οχήματος έχει εγκριθεί στις Κάτω Χώρες (Ε4), όσον αφορά τα ακουστικά του σήματα και τις εκπομπές ρύπων από ντιζελοκινητήρα. Στην περίπτωση του δεύτερου κανονισμού, η διορθωμένη τιμή του συντελεστή απορρόφησης είναι 1,30 m–1.